Komisijos sprendimas
1996 m. rugsėjo 4 d.
dėl gyvūnų sveikatos reikalavimų ir veterinarinio sertifikavimo į Bendriją importuojant arklių rūšių kiaušialąstes ir embrionus
(tekstas svarbus EEE)
(96/540/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1992 m. liepos 13 d. Tarybos direktyvą 92/65/EEB, nustatančią gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis ir embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB [1] A priedo I dalyje, bei jų importą į Bendriją, su paskutiniais pakeitimais, padarytais Komisijos sprendimu 95/176/EB [2], ypač į jos 17 ir 18 straipsnius,
kadangi Sprendimu 94/63/EB [3] Komisija sudarė laikiną sąrašą trečiųjų šalių, iš kurių valstybės narės leidžia importuoti avių, ožkų ir arklių rūšių spermą, kiaušialąstes ir embrionus, bei kiaulių rūšių kiaušialąstes ir embrionus;
kadangi Direktyvos 92/65/EEB D priede Taryba nustatė sanitarinius reikalavimus, taikytinus arklių patelių donorių kiaušialąsčių ir embrionų surinkimui, apdorojimui, saugojimui ir vežimui, ir joms taikomus sveikatos reikalavimus; tačiau kadangi arklių rūšių kiaušialąsčių ir embrionų importui į Bendriją būtina reikalauti papildomų garantijų, visų pirma susijusių su oficialia veterinarine surinkimo grupių priežiūra;
kadangi gyvūnų sveikatos reikalavimai importuojant arklių rūšių kiaušialąstes ir embrionus turi būti nustatomi atsižvelgus į skirtingas kiaušialąsčių ir embrionų surinkimo, apdorojimo ir saugojimo arba embrionų auginimo sąlygas;
kadangi tam tikromis infekcinėmis arklinių ligomis užsikrečiama per kiaušialąstes ir embrionus; kadangi todėl tokioms ligoms nustatyti reikia atlikti konkrečius gyvūnų sveikatos tyrimus, kurie turi būti atliekami prieš surenkant kiaušialąstes ir embrionus;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Valstybės narės leidžia importuoti arklių rūšių kiaušialąstes ir embrionus, kurie atitinka priede pateiktame gyvūnų sveikatos sertifikato pavyzdyje nustatytus reikalavimus ir kuriuos lydi toks tinkamai užpildytas sertifikatas.
2 straipsnis
Šis sprendimas taikomas nuo 1996 m. spalio 1 d.
3 straipsnis
Šis sprendimas skirtas valstybėms narėms.
Priimta Briuselyje, 1996 m. rugsėjo 4 d.